Η Παγκόσμια Ημέρα για το Σύνδρομο Down καθιερώθηκε το 2006, με πρωτοβουλία του συμπατριώτη μας γιατρού Στυλιανού Αντωναράκη, καθηγητή Γενετικής στο Πανεπιστήμιο της Γενεύης, προκειμένου να ευαισθητοποιήσει και να ενημερώσει τη διεθνή κοινότητα για το σύνδρομο Down.

Η 21η Μαρτίου έχει καθιερωθεί ως η παγκόσμια Ημέρα για το Σύνδρομο Down. Αιτία για την επιλογή της συγκεκριμένης ημερομηνίας αποτελούν τα αριθμητικά δεδομένα που συνθέτου το σύνδρομο (3ο χρωμόσωμα στο 21ο ζεύγος δηλ. 21-3).
Το συγκεκριμένο σύνδρομο παρατηρήθηκε για πρώτη φορά το 1866 από τον Άγγλο γιατρό John Langdon Down από τον οποίο πήρε και το όνομα του ο οποίος διαπίστωσε ότι κάποια νεογνά γεννιούνται έχοντας εξωτερική όψη παρόμοια με αυτή των Μογγόλων. Γι’ αυτό παλιότερα το συγκεκριμένο σύνδρομο ονομαζόταν μογγολισμός, όρος όμως που πλέον δεν χρησιμοποιείται.  

Το σύνδρομο Down  οφείλεται σε χρωμοσωμική ανωμαλία καθώς παρατηρείται ένα επιπλέον χρωμόσωμα στο 21ο ζευγάρι. Φαίνεται ότι επηρεάζει 1 ανά 770 γεννήσεις (επιπολασμός 1:770). 

Τα άτομα που παρουσιάζουν σύνδρομο Down αντιμετωπίζουν νοητική υστέρηση, μαθησιακές δυσκολίες ενώ είναι επιρρεπή σε μια σειρά από ασθένειες.  Παρόλες τις δυσκολίες που αντιμετωπίζουν με την κατάλληλη εκπαίδευση αυτών αλλά και της οικογένειας τους μπορούν να γίνουν πολύ λειτουργικά και ενεργά μέλη της κοινωνίας.

Στο Ν. Φωκίδας τέτοιου είδους εκπαίδευση των παιδιών με σύνδρομο Down και υποστήριξη των γονιών τους παρέχεται από το Ειδικό σχολείο του Νομού καθώς και το Κέντρο Ημέρας Παιδιών, Εφήβων και Ενηλίκων Ν. Φωκίδας το οποίο ξεκίνησε τη λειτουργία του στις 13-11-12. Το Κέντρο Ημέρας πλαισιώνεται από τη διεπιστημονική ομάδα που αποτελείται από Παιδοψυχίατρο, Ψυχολόγους, Λογοθεραπευτές, Εργοθεραπευτή και Εικαστική Θεραπεύτρια και στόχος του είναι η παροχή υπηρεσιών ψυχικής υγείας υψηλής ποιότητας.
Για περισσότερες πληροφορίες μπορείτε να απευθύνεστε στο τηλ. 2265023333, Σαλώνων 29, Άμφισσα.
